ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιουλίου 1999

για τις βασικές παραμέτρους υποσυστήματος ελέγχου-χειρισμού και σηματοδότησης στο διευρωπαϊκό σιδηροδρομικό σύστημα υψηλής ταχύτητας

[κοινοποιηθείσα υπό τον αριθμό Ε(1999) 2475]

(Κείμενο που παρουσιάζει ενδιαφέρον για τον ΕΟΧ)

(1999/569/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 96/48/ΕΚ του Συμβουλίου, της 23ης Ιουλίου 1996, σχετικά με διαλειτουργικότητα του διευρωπαϊκού σιδηροδρομικού συστήματος υψηλής ταχύτητας(1), και ιδίως το άρθρο 21,

Εκτιμώντας:

(1) το πρόβλημα της συχνότητας και της ισχύος ακτινοβολίας της διεπαφής σημειακής μετάδοσης εδάφους-τραίνου Eurobalise που έθεσε η Σουηδία στις 10 Ιουλίου 1997 στη συνεδρίαση της επιτροπής που συγκροτήθηκε βάσει του άρθρου 21 της οδηγίας 96/48/ΕΚ·

(2) την επιβεβαίωση της Ευρωπαϊκής Ένωσης για τη σιδηροδρομική διαλειτουργικότητα (AEIF), στη σύσκεψη της 16ης Οκτωβρίου 1998, ότι η διεπαφή Eurobalise είναι βασική παράμετρος του υποσυστήματος ελέγχου-χειρισμού και σηματοδότησης·

(3) την ανάλυση της AEIF στη συνεδρίαση της επιτροπής στις 19 Φεβρουαρίου 1998 και το αίτημα αρκετών κρατών μελών να προσδιορισθούν όλες οι ραδιοσυχνότητες που απαιτούνται για το υποσύστημα ελέγχου-χειρισμού και σηματοδότησης·

(4) την ανάγκη να αποφευχθεί κάθε παρεμβολή με τη ζώνη συχνοτήτων των ραδιοηλεκτρικών εξοπλισμών CEPT PR 27 (βλέπε απόφαση CER της 7ης Μαρτiου 1996) και ταυτόχρονα να διατηρηθεί η ίδια ισχύς τηλετροφοδότησης των σημαντήρων·

(5) ότι επείγει και ότι χρειάζεται να καθορισθεί η τιμή της σημειακής διεπαφής Eurobalise και του ασυρμάτου εδάφους-τραίνου GSM-R έτσι ώστε να μην διακυβευθεί ο προγραμματισμός των δοκιμών του έργου ERTMS, πράγμα που με τη σειρά του θα επέφερε καθυστερήσεις στην έναρξη λειτουργίας πολλών γραμμών του διευρωπαϊκού δικτύου τραίνων υψηλής ταχύτητας·

(6) ότι η παρούσα απόφαση δεν έχει καμία επίπτωση στα συστήματα σηματοδότησης που ήδη λειτουργούν, εφόσον αυτά δεν έχουν τεθεί εκ νέου σε λειτουργία μετά από νέα ρύθμισή τους, και ότι η AEIF οφείλει να λάβει υπόψη της το υπάρχον σύστημα κατά τη σύνταξη της τεχνικής προδιαγραφής διαλειτουργικότητας (ΤΠΔ) που αφορά τον έλεγχο-χειρισμό και τη σηματοδότηση·

(7) τη σύσταση Τ/R 25-09 Ε (Chester 1990, που αναθεωρήθηκε στη Βουδαπέστη το 1995) σχετικά με τις συχνότητες που είναι δεσμευμένες για τους σιδηροδρόμους στη ζώνη των 900 MHz, καθώς και την απόφαση της ομάδας εργασίας WG FM της CEPT για το Eurobalise (Tallinn 1998) και την ενημέρωση της σύστασης 70-03 που προέκυψε από αυτήν·

(8) ότι η επιτροπή που συγκροτήθηκε βάσει της οδηγίας 96/48/ΕΚ συμφωνεί με τις διατάξεις της παρούσας απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η χρησιμοποιούμενη συχνότητα για την τηλετροφοδότηση (downlink) των σημαντήρων τύπου Eurobalise πρέπει να είναι 27095 MHz και η ακτινοβολούμενη σε δέκα μέτρα ισχύς πρέπει να είναι κατώτερη των 42 dΒμΑ/m.

Άρθρο 2

Οι ζώνες συχνοτήτων που χρησιμοποιούνται για τις ραδιοσυνδέσεις τύπου GSM-R πρέπει να είναι από 876 έως 880 MHz για τη σύνδεση τραίνων-εδάφους και 921 έως 925 MHz για τη σύνδεση εδάφους-τραίνων.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 28 Ιουλίου 1999.

Για την Επιτροπή

Neil KINNOCK

Μέλος της Επιτροπής

(1) ΕΕ L 235 της 17.9.1996, σ. 6.